ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2922/96 υποβολή: Νικήτας Κακλαμάνης (UPE) προς την Επιτροπή (8 Νοεμβρίου 1996)

Θέμα: Άγιον Όρος

Τα μοναστήρια του «Αγίου Όρους» αποτελούν για την Ελλάδα και για ολόκληρη την Ε.Ε. μνημεία του Χριστιανισμού αλλά και πολιτισμού ταυτόχρονα.

Οι θησαυροί των μοναστηριών του «Αγίου Όρους» πιστοποιούν την πολιτιστική κληρονομιά της Ευρώπης, αλλά και την οικουμενικότητα της Ορθοδοξίας. Η προστασία τους σίγουρα αποτελεί ανάγκη και προτεραιότητα της Ευρωπαϊκής Επιτροπής.

Παρακαλώ όπως με πληροφορήσετε αναλυτικά:

1. Τί ποσά έχουν διατεθεί από την Ε.Ε. μέχρι τώρα και για ποιούς σκοπούς;

2. Τί ποσά έχουν προγραμματισθεί για τα επόμενα χρόνια, για ποιά έργα, ποιοί τα έχουν ζητήσει και ποιός έχει την ευθύνη ελέγχου αυτών των ποσών από την στιγμή της εκταμίευσης και μετά;

Απάντηση του κ. Oreja εξ ονόματος της Επιτροπής (16 Δεκεμβρίου 1996)

Η Επιτροπή, αναγνωρίζοντας τη θρησκευτική, ιστορική και πολιτιστική σημασία του Αγίου Όρους και με βάση την υποστήριξη και τα ψηφίσματα του Κοινοβουλίου, συνέβαλε, από το 1987, στη χρηματοδότηση των εργασιών αναστήλωσης που πραγματοποιούνται από τις ιερές μονές. Η συνδρομή για το 1987 ανήλθε σε 100 000 ECU και για την περίοδο 1989-1995 σε 300 000 ECU ετησίως (για το 1996, η συνδρομή βρίσκεται στο στάδιο της ανάληψης).

Οι χρηματοδοτικές αυτές συνδρομές χορηγήθηκαν από το κονδύλιο του προϋπολογισμού Β-3200 (που προορίζεται για την ενίσχυση προγραμμάτων για την προστασία και τη διαφύλαξη της πλούσιας και πολύμορφης πολιτιστικής κληρονομιάς της Ευρώπης) απευθείας στο Κέντρο Διαφύλαξης Αγιορείτικης Κληρονομιας (ΚΕΔΑΚ) το οποίο τελεί υπό την άμεση επίβλεψη του Υπουργείου Μακεδονίας-Θράκης.

Η χρηματοδοτική ενίσχυση χορηγείται βάσει των ετήσιων προγραμμάτων αναστήλωσης που υποβάλλονται στην Επιτροπή από το ΚΕΔΑΚ (μετά από πλήρη συμφωνία και διαβούλευση με την ιερά κοινότητα του Αγίου Όρους), το οποίο - υπό την άμεση επίβλεψη του Υπουργείου Μακεδονίας-Θράκης - είναι αρμόδιο για την εκτέλεση των εργασιών αναστήλωσης.

Δεδομένου ότι οι αναλήψεις κονδυλίων βασίζονται στη διαθεσιμότητα των πιστώσεων που χορηγούνται κάθε χρόνο για τον πολιτισμό, στο πλαίσιο του ετήσιου προϋπολογισμού της Κοινότητας, η Επιτροπή δεν είναι σε θέση να ενημερώσει το Αξιότιμο Μέλος του Κοινοβουλίου για τα προβλεπόμενα μεσοπρόθεσμα ή μακροπρόθεσμα χρηματοδοτικά σχέδια για την αναστήλωση των μονών του Αγίου Όρους.
ΓΡΑΠΤΗ ΕΡΩΤΗΣΗ E-2386/96 υποβολή: Jens-Peter Bonde (I-EDN) προς την Επιτροπή (6 Σεπτεμβρίου 1996)

Θέμα: Σύστημα Target

Μπορεί η Επιτροπή να επιβεβαιώσει ότι οι διατάξεις της Συνθήκης που αναφέρονται στην απαγόρευση των διακρίσεων καλύπτουν και το σχεδιασθέν σύστημα μεταφοράς πληρωμών Target, με τρόπο ώστε να μην προκαλείται αθέμιτος ανταγωνισμός μεταξύ των τραπεζών που συμμετέχουν και αυτών που δεν συμμετέχουν στην Οικονομική και Νομισματική Ένωση;

Απάντηση του κ. de Silguy εξ ονόματος της Επιτροπής (5 Νοεμβρίου 1996)

Το σύστημα Target (Transeuropean automated gross settlement express transfer) εγκαθίσταται την περίοδο αυτό με τη φροντίδα του Ευρωπαϊκού Νομισματικού Ιδρύματος (ΕΝΙ). Πρόκειται για μια υποδομή ουσιαστικής σημασίας για την ομαλή άσκηση της ενιαίας νομισματικής πολιτικής. Μέ το Target, η Ευρωπαϊκή Κεντρική Τράπεζα και οι εθνικές κεντρικές τράπεζες της ζώνης ευρώ θα ασκούν στην πράξη τη νομισματική πολιτική, μέσω της προσφοράς ή της απόσυρσης ρευστών διαθεσίμων. Μέσω του Target, οι εμπορικές τράπεζες, αξιοποιώντας τις δυνατότητες arbitrage μεταξύ των διαφόρων χρηματοοικονομικών κέντρων, θα διασφαλίσουν την ισότητα των βραχυπρόθεσμων επιτοκίων και, τελικώς, τον ενιαίο χαρακτήρα της νομισματικής πολιτικής. Στο πλαίσιο αυτό, το Target είναι συνεπώς ουσιαστικά ένα εργαλείο για την άσκηση της νομισματικής πολιτικής στη ζώνη ευρώ.

Η δημιουργία του Target αποσκοπεί επίσης στη διαμόρφωση ενός ασφαλούς και αποτελεσματικού συστήματος για τον διακανονισμό των ημερήσιων διασυνοριακών πληρωμών. Η θέση του σε λειτουργία θα επιφέρει αισθητές βελτιώσεις σε σχέση με τη σημερινή κατάσταση, οι οποίες θα υπερβαίνουν κατά πολύ τους στόχους της οδηγίας για τις διασυνοριακές πληρωμές. Το Target θα μειώσει έτσι τον συστημικό κίνδυνο εντός της Κοινότητας και θα διευκολύνει τις συναλλαγές στην Ενιαία Αγορά. Το ΕΝΙ στην ετήσια έκθεσή του για το 1995 επιβεβαίωσε κατηγορηματικά ότι τα συστήματα ακαθάριστου διακανονισμού σε πραγματικό χρόνο των μη συμμετεχουσών χωρών θα μπορούν επίσης να συνδεθούν με το Target, αλλά μόνο για τις πραγματοποιούμενες σε ευρώ πράξεις.

Σύμφωνα με τις πληροφορίες που έχει στη διάθεσή της η Επιτροπή, οι αποφάσεις για τους συγκεκριμένους όρους που θα πρέπει να εφαρμοστούν στα μη συμμετέχοντα κράτη μέλη προκειμένου να ληφθούν υπόψη οι επιτακτικοί στόχοι νομισματικής πολιτικής των κρατών μελών της Οικονομικής και Νομισματικής Ένωσης, θα ληφθούν αργότερα. Η Επιτροπή θα μελετήσει τους όρους οι οποίοι θα προταθούν και θα εκτιμήσει τις συνέπειες βάσει των διατάξεων της συνθήκης, και ιδιαίτερα βάσει εκείνων που διέπουν τη λειτουργία της Ενιαίας Αγοράς και του ανταγωνισμού.
ΓΡΑΠΤΗ ΕΡΩΤΗΣΗ P-2415/96 υποβολή: Leen van der Waal (I-EDN) προς το (5 Σεπτεμβρίου 1996)

Θέμα: Πιθανή επίσκεψη της τρόϊκας της Ε.Ε. στο «Orient-House», στην Ιερουσαλήμ

1. Πληροφορούμαστε μέσω του τύπου ότι τον επόμενο Σεπτέμβριο, η τρόϊκα της Ε.Ε. προτίθεται να πραγματοποιήσει επίσκεψη στη Μέση Ανατολή, συμπεριλαμβανομένης επίσκεψης στην Παλαιστινιακή Αντιπροσωπεία στο «Orient-House» της Ιερουσαλήμ. Μπορεί το Συμβούλιο να επιβεβαιώσει την είδηση αυτή;

2. Σύμφωνα με την ως άνω ειδησεογραφία, η ισραηλινή κυβέρνηση εξέφρασε έντονες αντιρρήσεις, δηλώνοντας ότι δεν είναι διατεθειμένη να δεχθεί ξένους εκπροσώπους επισκεπτόμενους το «Orient-House». Αληθεύει η είδηση αυτή;

3. Κρίνει το Συμβούλιο ότι, λόγω του ευαίσθητου χαρακτήρα που εξακολουθούν να έχουν οι επισκέψεις στο «Orient-House» και της προσεκτικότητας που επιβάλλεται στο πλαίσιο της ειρηνευτικής διαδικασίας, θα ήταν σκόπιμο να παρατείνει στην απόφαση που είχε λάβει να μην πραγματοποιήσει επίσκεψη στο «Orient-House» έως τις φετεινές ισραηλινές εκλογές;

4. Συνιστούν οι ισραηλινές αντιρρήσεις λόγο ώστε, κατά την περιοδία στη Μέση Ανατολή, να πραγματοποιηθεί η συνάντηση με τους Παλαιστίνιους αντιπροσώπους στα αυτόνομα παλαιστινιακά εδάφη;

Απάντηση (16 Δεκεμβρίου 1996)

Ως μέρος του διαλόγου με όλα τα μέρη της ειρηνευτικής διαδικασίας στη Μέση Ανατολή, και σύμφωνα με την απόφαση της ειδικής συνόδου του Ευρωπαϊκού Συμβουλίου της 5ης Οκτωβρίου στο Δουβλίνο, ο Πρόεδρος του Συμβουλίου Υπουργών, κ. Spring, επισκεύθηκε την περιοχή στις 6 και 7 Οκτωβρίου κομίζοντας μηνύματα προς τον πρωθυπουργό κ. Νετανιάχου και τον πρόεδρο Αραφάτ.

Σε συναντήσεις με τους δύο ηγέτες, ο κ. Spring τόνισε τη σημασία που αποδίδει η Ε.Ε. στην επείγουσα αναζωογόνηση της ειρηνευτικής διαδικασίας και έδωσε έμφαση στην πρόθεση της Ενωσης να δεσμευθεί ακόμη περισσότερο για την επιδίωξη προόδου στην Μέση Ανατολή, ανάλογα με τη μέ χρι τώρα οικονομική συνεισφορά και συμμετοχή της στην ειρηνευτική διαδικασία.

Η πολιτική της ΕΕ σχετικά με το καθεστώς της Ιερουσαλήμ βασίζεται στην άποψη ότι η ανατολική Ιερουσαλήμ βρίσκεται υπό στρατιωτική κατοχή και ότι, συνεπώς, υπόκειται στις αρχές που ορίζονται στο ψήφισμα αριθ. 242 του Συμβουλίου Ασφαλείας των Ηνωμένων Εθνών, και ιδίως το απαράδεκτο της απόκτησης εδαφών δια της βίας, καθώς και σε άλλα ψηφίσματα του Συμβουλίου Ασφαλείας σχετικά με την Ιερουσαλήμ.

Έμπρακτη έκφραση της πολιτικής αυτής αποτελούν από μακρού οι επισκέψεις αντιπροσώπων της ΕΕ στο Orient House στην Ιερουσαλήμ, κατά τις οποίες γίνεται σεβαστή η κοινή αποδοχή των μερών ότι στο Orient House δεν γίνονται συζητήσεις για θέματα της Παλαιστινιακής Αρχής.

Οι συναντήσεις με την Παλαιστινιακή Αρχή γίνονται στη Γάζα, στη δυτική όχθη, ή στην Ευρώπη, αναλόγως των περιστάσεων.

Μολονότι ο κ. Spring δεν επισκεύθηκε το Orient House αυτή τη φορά, η Ένωση κατέστησε σαφές ότι η άποψη αυτή δεν πρέπει να θεωρηθεί ως προηγούμενο και δεν προδικάζει διόλου τη μελλοντική εφαρμογή της πολιτικής της Ενωσης όσον αφορά τις επισκέψεις στο Orient House
ΓΡΑΠΤΗ ΕΡΩΤΗΣΗ E-3048/96 υποβολή: Elly Plooij-van Gorsel (ELDR) προς την Επιτροπή (18 Νοεμβρίου 1996)

Θέμα: Πώληση πλουτωνίου του γερμανικού αντιδραστήρα ταχέων νετρωνίων Kalkar σε αμερικανική εταιρεία

1. Γνωρίζει η Επιτροπή ότι υπάρχει ο κίνδυνος να πωληθεί στην αμερικανική εταιρεία Advanced Nuclear and Medical Systems πλουτώνιο του γερμανικού αντιδραστήρα ταχέων νετρονίων Kalkar, ο οποίος ανήκει κατά 15% στους Συνεργαζόμενους Ολλανδούς Παραγωγούς Ηλεκτρικής Ενέργειας;

2. Γνωρίζει η Επιτροπή ότι η εν λόγω εταιρεία προτίθεται να χρησιμοποιήσει το πλουτώνιο για την παραγωγή ουσιών που προορίζονται για ιατρική χρήση, αλλά και για την παραγωγή τρίτιου, προς αύξηση της εκρηκτικής ισχύος πυρηνικών βομβών;

3. Γνωρίζει η Επιτροπή το γεγονός ότι υπάρχει συμφωνία μεταξύ Γερμανίας και Κάτω Χωρών, η οποία ορίζει ότι το πυρηνικό υλικό ουδέποτε πρόκειται να χρησιμοποιηθεί για στρατιωτικούς σκοπούς;

4. Μπορεί η Επιτροπή, βάσει της Συνθήκης Euratom, να εμποδίσει την παράδοση πλουτωνίου, από την Ευρώπη στην αμερικανική εταιρεία, για στρατιωτικούς σκοπούς; Εάν ναι, είναι διατεθειμένη η Επιτροπή να προβεί στις αναγκαίες ενέργειες;

Απάντηση του κ. Papoutsis εξ ονόματος της Επιτροπής (7 Ιανουαρίου 1997)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ρ-3028/96 της κας van Dijk ((βλέπε σελίδα 88. )).
ΓΡΑΠΤΗ ΕΡΩΤΗΣΗ E-2647/96 υποβολή: Hilde Hawlicek (PSE) προς την Επιτροπή (15 Οκτωβρίου 1996)

Θέμα: Συμμετοχή αυστριακών νέων στα προγράμματα κατάρτισης της ΕΕ

Μια έρευνα σε νέους της Αυστρίας δείχνει ότι το γενικό ενδιαφέρον για τη συμμετοχή σε ευρωπαϊκά προγράμματα ανταλλαγής και κατάρτισης έχει αυξηθεί.

Πόσοι νέοι από την Αυστρία συμμετείχαν σε ευρωπαϊκά προγράμματα κατάρτισης πριν την προσχώρηση της χώρας στην ΕΕ, δηλαδή πριν την 1η Ιανουαρλιου 1996, και πόσοι συμμετέχουν μετά την εν λόγω ημερομηνία;

Απάντηση της κας Cresson εξ ονόματος της Επιτροπής (29 Νοεμβρίου 1996)

Στον τομέα της εκπαίδευσης, 4773 νέοι αυστριακοί πραγματοποίησαν, τα έτη 1992/1993 και 1994/1995, διαμονή σπουδών σε πανεπιστήμιο άλλης χώρας που συμμετέχει στο πλαίσιο του προγράμματος Erasmus. Κατά το 1995/1996 και 1996/1997 ο αριθμός των νέων αυστριακών που συμμετείχαν σε ενέργειες συνεργασίας και κινητικότητας οι οποίες αποτελούν μέρος του προγράμματος ΣΩΚΡΑΤΗΣ ανέρχεται σε 6203.

Όσον αφορά τον τομέα της επαγγελματικής κατάρτισης, στο πλαίσιο του προγράμματος Leonardo da Vinci, συμμετείχαν στις ενέργειες τοποθέτησης και ανταλλαγών, 743 νέοι αυστριακοί, τα έτη 1995 και 1996 εκτιμάται ότι θα ωφεληθούν αυτού του μέτρου περίπου 570. Σ'αυτό το πλαίσιο του παλαιού προγράμματος Comett, κατά την περίοδο 1990 έως 1994, έλαβαν κοινοτική υποστήριξη 769 νέοι πανεπιστημιακοί ή διπλωματούχοι της Αυστρίας, για συμμετοχή σε διακρατική τοποθέτηση σε θέση εργασίας σε επιχειρήσεις.
ΓΡΑΠΤΗ ΕΡΩΤΗΣΗ P-2385/96 υποβολή: Jens-Peter Bonde (I-EDN) προς το (30 Αυγούστου 1996)

Θέμα: Εμπιστευτικές δηλώσεις

Πόσες εμπιστευτικές δηλώσεις έχουν εγκριθεί εντός και εκτός του νομοθετικού πλαισίου του Συμβουλίου, μετά τη σύναψη συμφωνίας περιορισμού των απορρήτων δηλώσεων;

Απάντηση (13 Δεκεμβρίου 1996)

Βάσει του Κώδικα Συμπεριφοράς περί δημοσιότητας των Πρακτικών του Συμβουλίου του ενεργούντος ως νομοθέτη, καθώς και των καταχωρημένων δηλώσεων, στον οποίο αναφέρεται ο Αξιότιμος Κύριος Βουλευτής, το Συμβούλιο έχει συμφωνήσει να χρησιμοποιεί με μέτρο τις δηλώσεις στα Πρακτικά, με δεδομένη την προϋπόθεση ότι το μέσο αυτό πρέπει να εξακολουθήσει να συμβάλλει στην αποτελεσματικότητα της διαδικασίας λήψης των αποφάσεων.

Από τις 2 Οκτωβρίου 1995 - ημερομηνία εκδόσεως του Κώδικα Συμπεριφοράς - έως τις 30 Σεπτεμβρίου 1996, το Συμβούλιο ενέκρινε οριστικώς τα κείμενα 208 νομοθετικών πράξεων, που έδωσαν λαβή σε 385, συνολικώς, δηλώσεις προς καταχώρηση στα Πρακτικά. Εκ των δηλώσεων αυτών, οι 382 κατέστησαν προσιτές στο κοινό και, κατά συνέπεια κοινοποιήθηκαν στο Ευρωπαϊκό Κοινοβούλιο.

Συνεπώς, μόνον τρείς δηλώσεις που έγιναν κατά την έκδοση νομοθετικών κειμένων δεν δημοσιοποιήθηκαν στα πλαίσια του Κώδικα Συμπεριφοράς. Ωστόσο, οι δηλώσεις αυτές, και οι τρείς σχετικές προς τη Συμφωνία για τη ναυπηγική βιομηχανία στα πλαίσια του ΟΟΣΑ, δεν αφορούν τις ίδιες τις νομοθετικές πράξεις αλλά τη σύναψη διεθνούς συμφωνίας.

Όσον αφορά την έγριση των δηλώσεων στα πρακτικά όταν το Συμβούλιο δεν ενεργεί ως νομοθέτης, το Συμβούλιο δεν είναι σε θέση να χορηγήσει εν προκειμένω στατιστικές, λόγω του ότι οι δηλώσεις αυτές δεν καταχωρούνται σε κατάσταση.
ΓΡΑΠΤΗ ΕΡΩΤΗΣΗ E-2616/96 υποβολή: Graham Watson (ELDR) προς την Επιτροπή (14 Οκτωβρίου 1996)

Θέμα: Πολιτική για γενόσημα φαρμακευτικά προϊόντα

Ποιά μέτρα προτίθεται να λάβει η Επιτροπή για την προαγωγή της χρήσης γενοσήμων φαρμακευτικών προϊόντων, τα οποία κρίθηκαν βασικά για τη βιομηχανική πολιτική της ΕΕ από το Κοινοβούλιο μετά από ψηφοφορία η οποία διεξήχθη στις 16 Απριλίου 1996; Σκοπεύει η Επιτροπή να λάβει οποιαδήποτε μέτρα για την εφαρμογή της σύστασης αυτής του Κοινοβουλίου, και συγκεκριμένα να επιτρέψει τη δοκιμαστική χρήση και καταχώρηση γενόσημων φαρμακευτικών προϊόντων προτού εκπνεύσει το δίπλωμα ευρεσιτεχνίας;

Απάντηση του κ. Bangemann εξ ονόματος της Επιτροπής (4 Νοεμβρίου 1996)

Η βιομηχανική πολιτική της Επιτροπής ενθάρρυνε πάντοτε τον ελεύθερο ανταγωνισμό και τη διαφάνεια. Κατά συνέπεια η ανακοίνωση που εξέδωσε το 1994 η Επιτροπή για τη βιομηχανική πολιτική στον φαρμακευτικό τομέα ((Έγγρ. CΟΜ(93) 718. )) αναγνώριζε ότι οι προσπάθειες για τη βελτίωση της διαφάνειας της αγοράς θα έπρεπε να ευνοούν τον πολυμερή ανταγωνισμό καλύπτοντας μεταξύ άλλων και τα φαρμακευτικά προϊόντα κοινόχρηστης ονομασίας.

Κατά τα πρόσφατα έτη ενισχύθηκε η προστασία των πνευματικών δικαιωμάτων στην Κοινότητα ενώ ταυτόχρονα ο τομέας των φαρμακευτικών προϊόντων κοινόχρηστης ονομασίας αναπτύχθηκε παράλληλα με την βελτίωση της ενημέρωσης ιατρών, φαρμακοποιών και ασθενών.

Ωστόσο δεν είναι σαφές κατά πόσον οι μεταβολές στις κανονιστικές διατάξεις που ρυθμίζουν ποιές ενέργειες επιτρέπονται πριν να εκπνεύσουν τα αντίστοιχα διπλώματα ευρεσιτεχνίας θα είχαν σοβαρές επιπτώσεις στην περαιτέρω διάδοση των εν λόγω φαρμακευτικών προϊόντων. Η χρήση φαρμακευτικών προϊόντων κοινόχρηστης ονομασίας φαίνεται να εξαρτάται περισσότερο από τις τιμές που επιβάλλονται στα επιμέρους κράτη μέλη.

Το πρόβλημα είναι να εξασφαλισθεί το επίπεδο προστασίας των πνευματικών δικαιωμάτων που είναι απαραίτητο ώστε να ενθαρρυνθεί η ανάπτυξη νέων φαρμάκων για τους ασθενείς ενισχύοντας τις δραστηριότητες της βιομηχανίας στον τομέα της καινοτομίας ενώ παράλληλα λαμβάνοντας υπόψη τα συμφέροντα των κατασκευαστών φαρμακευτικών προϊόντων κοινόχρηστης ονομασίας ιδιαίτερα έναντι των ανταγωνιστών τους σε τρίτες χώρες. Τα θέματα αυτά πρέπει να εξετάζονται συνεχώς υπό το φως των οικονομικών και νομοθετικών εξελίξεων ανά την υφήλιο αποδίδοντας ιδιαίτερη σημασία και στην αναμενόμενη απόφαση του Δικαστηρίου του Ευρωπαϊκών Κοινοτήτων για την ερμηνεία των κείμενων κανόνων. Με γνώμονα αυτή την απόφαση του ΔΕΚ και την επικείμενη μελέτη της Επιτροπής για τα φαρμακευτικά προϊόντα κοινόχρηστης ονομασίας η Επιτροπή σκοπεύει να προτείνει την εφαρμογή συγκεκριμένων πολιτικών που να λαμβάνουν υπόψη όλους τους σχετικούς παράγοντες.
ΓΡΑΠΤΗ ΕΡΩΤΗΣΗ E-2082/96 υποβολή: Κωνσταντίνος Χατζηδάκης (PPE) προς την Επιτροπή (26 Ιουλίου 1996)

Θέμα: Μέτρα για την υπογεννητικότητα

Το θέμα της υπογεννητικότητας είναι ένα σημαντικό πρόβλημα για τις χώρες μέλη της Ευρωπαϊκής Ενωσης, που, όπως προκύπτει από τα στοιχεία, πλήττει μάλιστα κυρίως τις πιο φτωχές από αυτές, δηλ. την Ισπανία, την Ιρλανδία, την Ελλάδα και την Πορτογαλία, ως άμεση απόροια του χαμηλού βιοτικού επιπέδου και επιπέδου ανάπτυξης αυτών των χωρών και ειδικότερα της ανεργίας, της αύξησης του κόστους ζωής και της συνακόλουθης μείωσης της αγοραστικής δύναμης των εισοδημάτων των εργαζομένων καθώς και της σημαντικής αύξησης του κόστους της στέγης.

Το 1989 η Ευρωπαϊκή Ένωση συνέστησε ένα «Παρατηρητήριο για τις Εθνικές Οικογενειακές Πολιτικές» στο Πανεπιστήμιο του York στο Ηνωμένο Βασίλειο με στόχο ανάμεσα σε άλλα και τη συλλογή και αξιοποίηση στοιχείων καθώς και τη διενέργεια μελετών για το θέμα της υπογεννητικότητας.

Με τα δεδομένα αυτά, μπορεί η Επιτροπή να με πληροφορήσει τι συγκεκριμένα μέτρα έχει λάβει, ή λαμβάνει, για την ενίσχυση της υπογεννητικότητας στα πλαίσια των κοινοτικών πολιτικών για τη συνοχή και την απασχόληση, ιδίως στις λιγότερο ανεπτυγμένες χώρες-μέλη της Ένωσης, καθώς και ποιές είναι οι δραστηριότητες του Παρατηρητηρίου όπως και πώς αξιοποιούνται τα αποτελέσματα των ερευνών του;

Απάντηση του κ. Flynn εξ ονόματος της Επιτροπής (2 Δεκεμβρίου 1996)

Κύριος στόχος του κέντρου παρακολούθησης των εθνικών οικογενειακών πολιτικών είναι η συγκριτική ανάλυση των εθνικών πολιτικών όσον αφορά την οικογένεια. Το εν λόγω κέντρο δημοσιεύει κάθε χρόνο έκθεση σχετικά με τις πρόσφατες εξελίξεις σε αυτόν τον τομέα όσον αφορά τις νομοθεσίες των διαφόρων κρατών μελών. Στις εκθέσεις αυτές αναλύεται επίσης το σύνολο των μέτρων που λαμβάνονται σε εθνικό επίπεδο για την υποστήριξη των συνθηκών σχετικά με τα παιδιά, τα δικαιώματα όσον αφορά τη μητρότητα και τη σχετική φορολογία, καθώς και το συμβιβασμό της επαγγελματικής με την οικογενειακή ζωή.

Τα αποτελέσματα των εργασιών του κέντρου παρακολούθησης είναι στη διάθεση των διαφόρων εθνικών διοικητικών αρχών ώστε να είναι δυνατόν να συνυπολογίζουν αυτές τις εμπειρίες στα άλλα κράτη μέλη στο πλαίσιο των ενεργειών που σκοπεύουν να αναλάβουν στον εν λόγω τομέα. Το θέμα στο οποίο αναφέρεται η ερώτηση υπάγεται αποκλειστικά στην αρμοδιότητα των κρατών μελών.

Στον τομέα των ίσων ευκαιριών, η Επιτροπή ανέλαβε σειρά πρωτοβουλιών με σκοπό να δημιουργηθεί ευνοϊκότερο περιβάλλον για το συμβιβασμό της επαγγελματικής δραστηριότητας με την οικογενειακή ζωή, και οι οποίες, για το λόγο αυτό, μπορούν να βοηθήσουν αποτελεσματικότερα τους πολίτες που επιθυμούν να αποκτήσουν παιδιά. Ως παράδειγμα αναφέρεται η οδηγία 96/34/ΕΚ σχετικά με τη συμφωνία πλαίσια για τη γονική άδεια ((ΕΕ αριθ. L 145 της 19.6.1996 )).
ΓΡΑΠΤΗ ΕΡΩΤΗΣΗ E-2313/96 υποβολή: Maartje van Putten (PSE) προς την Επιτροπή (27 Αυγούστου 1996)

Θέμα: Μικρο-αντισυλληπτικό χάπι - Δημοσιότητα

Στην απάντησή της στην γραπτή ερώτηση P-3141/95 ((ΕΕ L 66, της 04.03.1996, σελ. 62. )) της κ. Hiltrud Breyer, η Επιτροπή παραπέμπει σε τρις αδημοσίευτες μελέτες που συζητήθηκαν στη συνεδρίαση της επιτροπής για φαρμακευτικά ιδιοσκευάσματα, στις 17-19 Οκτωβρίου 1995. Από τις μελέτες αυτές φαίνεται ότι υπάρχει αυξημένος (μολονότι ακόμη χαμηλός) κίνδυνος φλεβικών θρομβοεμβολών που συνδέονται με τα αντισυλληπτικά της τρίτης γενεάς. Μια από τις μελέτες είναι η «πολυεθνική» μελέτη που εκπονήθηκε για λογαριασμό της Διεθνούς Οργάνωσης Υγείας (WHO).

1. Έχει ενημερωθεί η Επιτροπή ότι οι πληροφορίες σχετικά με το στόχο της εν λόγω μελέτης της ΠΟΥ και τα στοιχεία πάνω στα οποία έχει βασιστεί αυτή, δεν έχουν δοθεί στη δημοσιότητα;

2. Δεν φρονεί η Επιτροπή ότι τόσο οι κατασκευαστικές όσο και οι καταναλωτές των προϊόντων που αφορούν οι μελέτες έχουν δικαίωμα να αποκτήσουν πρόσβαση στις σχετικές πληροφορίες;

3. Προτίθεται η Επιτροπή να συνεργαστεί ενεργά στο να δοθούν στη δημοσιότητα οι πληροφορίες; Εάν ναι, σε ποιά διαβήματα θα προβεί σχετικώς;

Απάντηση του κ. Bangemann εξ ονόματος της Επιτροπής (10 Oκτωβρίου 1996)

Το Αξιότιμο Μέλος υπέβαλε ερώτηση σχετικά με τις μελέτες πάνω στις οποίες στηρίχθηκαν οι σκέψεις της επιτροπής φαρμακευτικών ιδιοσκευασμάτων (Οκτώβριος 1995) σχετικά με την ασφάλεια των συνδυασμένων αντισυλληπτικών που λαμβάνονται από του στόματος και περιέχουν δεσογοιστρόλη και gestodene.

Oι μελέτες για τις οποίες γινόταν λόγος έχουν έκτοτε δημοσιευθεί, βρίσκονται ως εκ τούτου στη διάθεση του καθενός και είναι οι ακόλουθες:

- μια πολυεθνική μελέτη που πραγματοποιήθηκε για λογαριασμό της Παγκόσμιας Οργάνωσης Υγείας (ΠΟΥ) και δημοσιεύτηκε (σε δύο μέρη) στο περιοδικό Lancet της 16.10.95, βιβλ. στοιχ.: WHO collaborating group, Lancet 1995, 346: 1582-1588 και 346: 1575-1982.

- μια συνοδευτική μελέτη που επικεντρώνεται στο πρωτόκολλο σύνδεσης γονιδίων, εκπονήθηκε από τον καθηγητή κ. Η. JICK και δημοσιεύτηκε στο περιοδικό Lancet της 16.10.95, βιβλ. στοιχ.: Jick et al., Lancet 1995, 346: 1589-1593.

- μια μελέτη σε διεθνικό επίπεδο που εκπονήθηκε από τον καθηγητή W.O.Spitzer και δημοσιεύτηκε στη Βρετανική Ιατρική Επιθεώρηση της 13.1.96, βιβλ. στοιχ.: Spitzer et al., British Medical Journal, 312: 83-90.
ΓΡΑΠΤΗ ΕΡΩΤΗΣΗ E-2343/96 υποβολή: Richard Howitt (PSE) προς το (27 Αυγούστου 1996)

Θέμα: Αποφάσεις του Συμβουλίου που έχουν μπλοκαριστεί λόγω της πολιτικής της μη συνεργασίας που ακολουθεί η κυβέρνηση του ΗΒ

Προτίθεται το Συμβούλιο να απαριθμήσει όλες τις αποφάσεις που έχουν μπλοκαριστεί λόγω της πολιτικής της μή συνεργασίας που ακολουθεί η κυβέρνηση του ΗΒ σχετικά με τη ΣΕΒ, δηλώνονται για κάθε μία εξ αυτών κατά πόσον απεσύρθη οριστικά ή δίδοντας προσωρινή ημερομηνία κατά την οποία προβλέπεται να ξανασυζητηθεί από το Συμβούλιο;

Απάντηση (13 Δεκεμβρίου 1996)

Όπως ήδη υπενθύμισε ο Αξιότιμος κ. Βουλευτής, κατά τις διάφορες συνόδους του Συμβουλίου μεταξύ 28 Μαΐου 1996 και 20 Ιουνίου 1996 κατέστη αδύνατη η έγκριση ολόκληρης σειράς κειμένων για τα οποία απαιτείτο ομοφωνία, για τον απλούστατο και μόνο λόγο ότι το Ηνωμένο Βασίλειο είχε διατυπώσει επιφυλάξεις, εξαιτίας της γνωστής θέσης του στο θέμα της σπογγώδους εγκεφαλοπάθειας των βοοειδών.

Ένα από τα εν λόγω - 36 - κείμενα, εκείνο που έχει ως αντικείμενο την Κοινή δράση σχετικά με τη στήριξη εκ μέρους της Ευρωπαϊκής Ενωσης της εκλογικής διαδικασίας στη Βοσνία-Ερζεγοβίνη, εγκρίθηκε κατά τη σύνοδο του Συμβουλίου (Γενικών Υποθέσεων) της 10ης Ιουνίου 1996. Τα υπόλοιπα κείμενα, 35 τον αριθμό, εγκρίθηκαν όλα σε συνόδους του Συμβουλίου μεταγενέστερες του Ευρωπαϊκού Συμβουλίου της Φλωρεντίας, της 21ης-22ας Ιουνίου 1996.

Το Συμβούλιο ήδη ενεργεί τα δέοντα ώστε να αποσταλεί απευθείας στον Αξιότιμο κ. Βουλευτή μία κατάσταση των εν λόγω κειμένων, μαζί με τις ενδείξεις των συνόδων του Συμβουλίου κατά τις οποίες εκδόθηκαν.
ΓΡΑΠΤΗ ΕΡΩΤΗΣΗ E-1480/96 υποβολή: Αλέξανδρος Αλαβάνος (GUE/NGL) προς την Επιτροπή (12 Iουνίου 1996)

Θέμα: Πορεία του Υποπρογράμματος 3 Κρήτης, Μέτρο 3: «Υποδομές Υγείας - Πρόνοιας» του 2ου ΚΠΣ

Στο μέτρο 3.3 του ΠΕΠ Κρήτης προβλέπονται χρηματοδοτήσεις για Υποδομές Υγείας Πρόνοιας που αφορούν τη δευτεροβάθμια περίθαλψη της Περιφέρειας. Στόχος του Μέτρου είναι η βελτίωση της υποδομής υπηρεσιών υγείας της Κρήτης και της Νοσοκομειακής Υποδομής (κλίνες).

Η κατανομή των χρηματοδοτήσεων προέβλεπε 5.172.000 Ecu για το 1994 και 13.793.000 Ecu για το 1995. Ερωτάται η Επιτροπή:

1. Τι ποσοστό απορρόφησης υπάρχει για το 1994 και το 1995;

2. Εάν υπάρχουν καθυστερήσεις απορρόφησης, ποιες είναι οι κύριες αιτίες καθυστέρησης;

Κοινή Συμπληρωματική απάντηση του κας Wulf-Mathies εξ ονόματος της Επιτροπής στις γραπτές ερωτήσεις E-1479/96, E-1480/96, E-1481/96, E-1482/96, E-1484/96 και E-1485/96 (08 Νοεμβρίου 1996)

Η Επιτροπή είναι τώρα σε θέση να συμπληρώσει την απάντησή της της 26ης Ιουνίου 1996 ((ΕΕ αριθ. C 280, 25.9.1996, 126. )), ανακοινώνοντας τις ακόλουθες πληροφορίες.

Για το μέτρο υγεία-πρόνοια των εν λόγω επιχειρησιακών προγραμμάτων (ΕΠ), ο προβλεπόμενος προϋπολογισμός για τα έτη 1994 και 1995 ανέρχεται σε 72,10 εκατ. ECU. Κατά τα δύο αυτά πρώτα έτη, απορροφήθηκαν 10,13 εκατ. ECU. Δεδομένου ότι τα προγράμματα αυτά άρχισαν να εφαρμόζονται στο τέλος του 1994 η απορρόφηση αντιστοιχεί στην πραγματικότητα στο τέλος του 1995.

Τα σχέδια που χρηματοδοτούνται στο πλαίσιο αυτού του μέτρου, αφορούν κυρίως μεγάλα νοσοκομεία για τα οποία απαιτούνται προγραμματισμός, μελέτες και σημαντικές προπαρασκευαστικές εργασίες πριν από κάθε ανέγερση κτιρίου ή αγορά εξοπλισμού γεγονός που εξηγεί την καθυστέρηση στην απορρόφηση το 1995.

Το 1996, μπόρεσε να ολοκληρωθεί ένας σημαντικός αριθμός αυτών των προπαρασκευαστικών εργασιών και να αρχίσει η ανέγερση ορισμένων νοσοκομείων, γεγονός που συνεπάγεται τώρα εσπευσμένη χρησιμοποίηση των πιστώσεων. Η Επιτροπή παρακολουθεί στενά την εφαρμογή αυτού του μέτρου στο πλαίσιο των περιφερειακών ΕΠ καθώς και του ΕΠ υγείας και πρόνοιας.